Salaisuus varjossa

Salaisuus varjossa on ruotsalaisen  Maria Gripen nuortenromaani vuodelta 1982. Alkuperäisteos on nimeltään Skuggan över stenbänken (). Suomeksi teos on julkaistu ensimmäisen kerran vuonna 1985. Kirjan on kääntänyt Eila Kivikkaho.https://helmet.finna.fi/Record/helmet.1268652https://helmet.finna.fi/Record/helmet.2533790 Kirja on ensimmäinen osa Gripen neljä romaania käsittävästä Varjo-sarjasta. Kirja on nuorille suunnattu, mutta se soveltuu kaikille hieman mystisistä tarinoista kiinnostuneille.

Kirja sijoittuu vuosiin 1911–12. Kirjan kertojaminä on 14-vuotias Berta, rauhallinen ja hieman epävarma nuori, jonka säätyläisperheeseen kuuluvat isoveli Roland ja pikkusisar Nadja. Perheen äiti tuntuu olevan taloudenhoitaja Svean vietävissä. Isä taas on poissaoleva ja hajamielinen tutkijatyyppi, jonka elämän täyttää yksi ihminen: Emanuel Swedenborg. Bertan isä on tehnyt Swedenborgia käsittelevää tutkimustyötä jo useita vuosia, muutoin hän keskittyy opetustyöhön. Kesäisin  muu perhe vetäytyy maalle ja isä jää kaupunkiin. Kun perhe taas palaa kaupunkiin, isä vuorostaan häipyy maalle.

 Varjo-sarja 

 Salaisuus varjossa (Skuggan över stenbänken, 1982)
 ...ja metsän valkeat varjot (...och de vita skuggorna i skogen, 1984)
 Varjojen lapset (Skuggornas barn, 1986)
 Varjojen kätkö (Skugg-gömman, 1988)

 Juoni 

Eräänä syysyönä Bertan kotitaloon saapuu uusi sisäkkö, 16-vuotias Carolin, jonka Bertan isänäiti on heille lähettänyt. Karismaattinen ja itsevarma Carolin pääsee heti perheen suosioon, vain taloudenhoitaja Svea suhtautuu häneen penseästi. Pelkääkö Svea, että hänen vaikutusvaltansa vähee? Vai tietääkö hän Carolinista jotain... niin kuin perin suoraan vihjailee?

Nadja tykkää kun Carolin leikkii hänen kanssaan. Bertan isoveli Roland taas vaikuttaa ihastuneen poikkeukselliseen palvelustyttöön. Perheen äiti pitää Carolinista; isä ilmeisesti myös, mutta hänestä nyt on vaikea ottaa selkoa. Toisinaan tuntuu, että Carolin tarkkailee Bertan isää. Myös Berta ja Carolin ystävystyvät, mutta suhde on mäkinen: ensin heillä on mukavaa yhdessä, seuraavaksi Carolin taas muuttuu etäiseksi ja torjuvaksi. Carolin osoittaa Bertalle toistuvasti, että pitää häntä pumpulissa kasvaneena, eikä Bertalla ole mitään käsitystä oikeasta elämästä. Perheen herraskaista asemaa Carolin tuntuu halveksivan.

Caroliniin liittyy erinäisiä asioita, jotka  askarruttavat Bertaa kovasti. Jostain syystä Carolinia kiinnostaa perheen valokuva-albumi ja erityisesti kuva, jossa pieni tyttö seisoo kivipenkin edessä ja taustalla puiden katveessa näkyy hahmona valkopukuinen nainen. Carolin selittää, että kuvassa kiinnostavaa on se joka ei näy: kuvan ottaja. Valokuvassa näkyy kivipenkin ylle laskeutuva miehen varjo. Keitä kuvan ihmiset ovat? Miksei perheen äiti tunnu tietävän kuvasta mitään? Ja miksi Carolin vaikenee perheestään? 

Välillä Carolin katoaa jonnekin yöllä. Ja perheen kotiin tulee puhelu, jossa puhutaan Carolinista pahaa. Berta yrittää kysellä asioista myös mummoltaan, sillä juuri hän lähetti Carolinin Bertan kotiin, ja isoäidin arvostelukykyyn voi luottaa.

Kun Berta liikkuu illansuussa yksin kaupungilla, hän törmää poikaan, jonka yhdennäköisyys Carolinin kanssa on hätkähdyttävä. Onko tytöllä siis kaksoisveli? Berta kerää rohkeutta ja kyselee tilaisuuden tullen Carolinilta tämän sisaruksista. Lopulta Carolin myöntää, että on hänellä siskoja ja velikin, mutta nämä ovat puolisisaruksia. Sitten Berta näkee pojan Carolinin huoneessa. Joku kerta sama poika taas lähtee perheen kotoa yön pimeydessä. Mitä on tekeillä? Miksei Carolin myönnä, että poika on käynyt heillä kotona. Miksi hän väittää, ettei mitään poikaa ole olemassakaan?

Jälleen saapuu parjauspuhelu, joka ihmetyttää ja jopa kuohuttaa perhettä. Vanhempien mielestä asialle pitää tehdä jotakin. Mutta kun isä ja Carolin juttelevat kahden kesken, Carolin juoksee huoneesta itkien ja irtisanoutuu. Berta, Roland ja Nadja ovat onnettomia, sillä mikään ei ole enää entisellään, kun Carolin on poissa.

Erinäisten vaiheiden jälkeen Carolin tekee paluun, mutta kestää pitkään ennen kuin Berta saa selville Carolinin salaisuuden. Sen myötä herää kuitenkin uusia kysymyksiä ja epäilyjä.

 Lähteet 
 Salaisuus varjossa / Maria Gripe. Helsinki : Tammi, 1989. 2. painos. 277 sivua. 

 Viitteet 

 Aiheesta muualla 

 RisingShadow – scifi- ja fantasiakirjat: Salaisuus varjossa – (www.risingshadow.fi)

Luokka:Ruotsalaiset nuortenkirjat
Luokka:Vuoden 1982 kirjat